पवन पिछले दस वर्षों से सरकार में अधिकारी के पद पर कार्यरत हैं। नियमित स्थानांतरण के अंतर्गत उसे दूसरे विभाग में तैनात किया गया। उसने अन्य पाँच साथियों के साथ एक नए कार्यालय कार्यभार ग्रहण किया। कार्यालय का प्रमुख एक वरिष्ठ अधिकारी था, जो अपने कार्यालय की कार्यप्रणाली में निपुण था। सामान्य पूछताछ के दौरान पवन को पता चला कि वरिष्ठ अधिकारी का खुद का पारिवारिक जीवन अशांत होने के साथ- साथ वह कठोर और असंवेदनशील छवि वाला है। शुरू में लगा कि सब ठीक चल रहा है। हालाँकि, कुछ समय बाद ही पवन ने महसूस किया कि उसका वरिष्ठ अधिकारी आमतौर पर उसको अपमानित करता था और कभी- कभी अविवेकी था। बैठकों में पवन जो भी सुझाव देता था उन्हें सिरे से खारिज कर दिया जाता था और दूसरों की उपस्थिति में वरिष्ठ अधिकारी नाराज़गी व्यक्त करता था। यह वरिष्ठ अधिकारी के कामकाज की शैली का तरीका बन गया जिसमें उसको गलत ढंग से दिखाया जाता, उसकी कमजोरियों को उजागर किया जाता और सार्वजनिक रूप से अपमानित किया जाता था। यह स्पष्ट हो गया कि यद्यपि ये काम संबंधित कोई गंभीर समस्याएँ / कमियाँ नहीं थीं लेकिन वरिष्ठ अधिकारी हमेशा उसे किसी- न - किसी बहाने से उसे डाँटता और उस पर चिल्लाता। पवन के लगातार उत्पीड़न और सार्वजनिक आलोचना के परिणामस्वरूप उसके आत्मविश्वास, आत्मसम्मान और चिंतित एवं समभाव का नुकसान पहुँचा। पवन ने महसूस किया कि वरिष्ठ अधिकारी के साथ उसके संबंध और अधिक विषाक्त होते जा रहे हैं । तथा वह निरंतर तनावग्रस्त, चिंतित व दबाव महसूस करने लगा है। उसका मन नकारात्मकता से भरा हुआ था और उसे मानसिक यातना, पीड़ा और व्यथा को झेलना पड़ रहा था। आखिरकार, इसने उसके व्यक्तिगत और पारिवारिक जीवन को बुरी तरह प्रभावित किया। घर पर भी वह अब उल्लसित, प्रसन्न और संतुष्ट नहीं रहता था बल्कि बिना किसी कारण के वह अपनी पत्नी और परिवार के अन्य सदस्यों के साथ अपना आपा खो देता था। पारिवारिक वातावरण अब सुखद और अनुकूल नहीं रह गया था। उसकी पत्नी जो हमेशा उसका साथ देती थी, वह भी नकारात्मकता और शत्रुतापूर्ण व्यवहार का शिकार हो गई । कार्यालय में उसके अपमान और उत्पीड़न के कारण उसके जीवन से आराम और खुशी लगभग गायब हो गई । इस प्रकार इसने उसके शारीरिक और मानसिक स्वास्थ्य को नुकसान पहुँचाया ।
उत्तर :
यह खराब कार्य संस्कृति, प्राधिकार के दुरुपयोग, भावनात्मक बुद्धिमत्ता की कमी एवं व्यक्तिगत और व्यावसायिक जीवन में सामंजस्य बनाने में असमर्थता का मामला है।
प्रमुख हितधारकः
राज्य सरकार का अधिकारी पवन,
पवन की पत्नी और परिवार के अन्य सदस्य,
वरिष्ठ अधिकारी और पवन के पाँच साथी।
(a) उपर्युक्त वर्णित स्थिति से निपटने के लिये पवन के पास निम्नलिखित विकल्प उपलब्ध हैं:
वर्तमान पद से इस्तीफा: यह पलायनवाद और साहस की कमी को दर्शाता है । इससे पवन की व्यक्तिगत ज़िम्मेदारियाँ भी प्रभावित होंगी।
ऑफिस से कुछ समय के लिये छुट्टी लेना: इससे पवन को थोड़ी राहत तो मिलेगी, लेकिन दोबारा ज्वॉइन करने पर उसे उन्हीं दिक्कतों का सामना करना पड़ेगा।
दूसरे विभाग में स्थानांतरण के लिये आवेदन देना: यह एक प्रशासनिक निर्णय है, जिस पर पवन का नियंत्रण नहीं है।
कार्यालय में अपने वरिष्ठ की उपेक्षा करे : काम में समन्वय और गुणवत्ता प्रभावित होगी। यह उसे समग्र रूप से काम करने के प्रति उदासीन बना सकता है।
(b) कार्यालय और घर में शांति तथा अनुकूल वातावरण लाने के लिये पवन को भावनात्मक बुद्धिमत्ता का विकास और प्रदर्शन करना चाहिये । जिसे निम्न बिंदुओं के माध्यम से समझा जा सकता है:
दो प्रश्नों के उत्तर देने के लिये पवन को अपने कार्य का आत्म - निरीक्षण करना चाहिये।
क्या उसके कार्य उसके वरिष्ठ को परेशान कर रहे थे?
वरिष्ठ का अन्य नए स्थानांतरित सहयोगियों के प्रति क्या व्यवहार है?
अपने वरिष्ठ के साथ एक खुली बातचीत करे।
उसकी चिंताओं को समझने की कोशिश करे।
अपने वरिष्ठ की कार्रवाई का कारण समझें: इससे पवन और उसके वरिष्ठ को मूल कारण समझने का मौका मिलेगा। यदि यह काम नहीं करता है, तो मामले को दोनों के वरिष्ठ अधिकारी के संज्ञान में लाए और लिखित शिकायत दर्ज करे।
कार्यालय में जिस समस्या का सामना करना पड़ रहा है, उसे समझाते हुए पत्नी के साथ इस मामले पर चर्चा करे। उसकी पत्नी उसे समझेगी और उसका समर्थन करेगी।
पेशेवर एवं व्यक्तिगत जीवन को अलग करना सीखें।
(c) एक बाहरी व्यक्ति के रूप में वरिष्ठ और अधीनस्थों को मेरा निम्न सुझाव हैं:
वरिष्ठ अधिकारी को सुझाव
अपने अधीनस्थों का सम्मान करे।
भावनात्मक बुद्धि विकसित करे, एक नेता और एक आदर्श की तरह कार्य करे।
रचनात्मक आलोचना दे, दूसरों को कमतर नहीं आँके।
अधीनस्थों को सुझाव
समर्पण और प्रतिबद्धता के साथ काम करें, लेकिन स्वाभिमान/ आत्म - मूल्य की कीमत पर नहीं ।
‘काम' जीवन का सिर्फ एक हिस्सा है, 'जीवन' नहीं।
जीवन में छोटी- छोटी चीज़ों का आनंद लें और काम से जुड़े तनाव को अपने निजी जीवन में न आने दें।
(d) मैं सरकारी कार्यालयों में अधिकारियों को निम्नलिखित प्रकार के प्रशिक्षण का सुझाव दूँगा:
संवेदनशीलता प्रशिक्षण : इस बात के प्रति संवेदनशील होना कि किसी के कार्य उनके आसपास के लोगों को कैसे प्रभावित कर रहे हैं।
भूमिका निर्वहन का प्रशिक्षण: दूसरों की समस्याओं और बाधाओं को समझने के लिये स्थिति को दूसरों के नज़रिये से देखना ।
विश्राम प्रशिक्षण: शरीर और मस्तिष्क को अच्छे से स्वस्थ रखने के लिये शारीरिक व्यायाम और ध्यान; नकारात्मक विचारों और निराशाओं को कम करता है।
संचार प्रशिक्षण: प्रभावी संचार के लिये मौखिक और गैर - मौखिक संकेतों का उपयोग करना ।
इस अभ्यास का उद्देश्य दृष्टिकोण में सकारात्मकता को बढ़ावा देना, समावेशिता को बढ़ावा देना और कार्य संस्कृति को बेहतर बनाना है।